Der har været bål, snobrød, gåture og udeliv på skemaet de sidste to uger for 5.-8.klasserne på Dueholmskolen på Mors. Noget, som 5.D, der i dag havde sidste ude-undervisningsdag, har nydt i høj grad. - Det har været fedt at se ens venner igen og bare være sammen med klassen. Det er meget federe end at være hjemme, for der sidder man meget alene, og det er lidt kedeligt, siger Esther Nielsen. Kun to gange på to uger har de været tilbage på skolen, men det er bedre end ingenting. - Det er ikke lige meget, at det kun er to dage. Vi laver ikke lige så mange lektier, og så er det rigtig hyggeligt, for vi leger rigtig meget, når vi er her. Det plejer vi ikke, siger Caroline Hedegaard. Alt besværet værd Da folkeskolerne fik besked om, at 5.-8. klasse måtte komme tilbage to dage om ugen, men kun til udeundervisning, måtte lærere og skolederen tænke kreativt. På Dueholmskolen blev der indkøbt presenninger, bålfade og andet ude-udstyr. - Jeg synes, det har været besværet værd. Det har været et overraskende godt forløb, vejret har været med os og vi har glade børn. Når vi har det, så er det altid besværet værd, siger skoleleder Lars Zedlitz Alberg. Efter et år hvor skolegang skulle tænkes kreativt flere gange, er de på Dueholmskolen efterhånden ved at være i træning. - Bøvl er der altid, for det er nye måder, vi skal gøre tingene på hele tiden. Normalt planlægger man jo bare et helt skoleår, og så kører det. Vi har virkelig tænkt kreativt, men det har også været en rejse for os, siger skolelederen. Mere almindelig skole efter påske Mens den står på udeundervisning er det faglige lagt lidt på hylden til stor glæde for eleverne i 5.D. - Vi har ikke lært så meget fagligt, men mere lært at være sammen med andre mennesker igen og se de andre igen, siger Esther Nielsen. I dag går eleverne på påskeferie, og når den er slut, venter en lidt mere normal skoledag, dog kun med fremmøde hver anden uge. - Vi har lavet skemaer, der passer til en uge hjemme og en uge her. Når de har fjernundervisning, er de lidt kortere tid i skole, fordi det er hårdt at sidde foran en skærm. Til gengæld er det fuld skrald, når de er her på skolen, siger Lars Zedlitz Alberg. Og eleverne glæder sig – bare de ikke skal være hjemme. - Det bliver dejligt at prøve at have helt normal kedelig hverdag på skolen. Det er i hvert fald bedre end derhjemme, siger Esther Nielsen.

Referat:
Selv om de kun har været i skole to dage på to uger, og det har været udenfor, så har 5.D på Dueholmskolen nydt afbrækket fra den digitale skole.